google/wiki40b huggingface dataset:
Biodrivstoff

Biodrivstoff er drivstoff framstilt av biologisk materiale. Eksempler på biodrivstoff er bioetanol, som stort sett lages av sukkerrør eller mais, biodiesel, som lages av olje fra soyaplanta eller raps – og biogass, som lages ved kontrollert biologisk utråtning av organisk materiale. 
De fleste moderne biler kan kjøres med blandinger av normalt petroleumsbasert drivstoff og biodrivstoff, per nå (mars 2012) er bensinbiler godkjent til å tåle 5 % innblanding, mens dieselbiler er godkjent for 7 % innblanding. I tillegg finnes det bilmodeller som tåler en høyere innblanding (B30, altså 30 % biodiesel, og E85, altså 85 % bioetanol). Flere land, særlig i den vestlige verden, har innført eller varslet innføring av krav om at alt drivstoff skal iblandes biodrivstoff. EU har som mål i fornybardirektivet at 10 % av all energibruk i transportsektoren skal komme fra fornybare kilder innen 2020. Dette målet kan oppfylles ved innblanding av biodrivstoff og/eller bruk av elbiler der strømmen er produsert basert på fornybare energikilder. I Norge er det et omsettingskrav for biodrivstoff der oljeselskapene må sørge for at 3,5 % av deres drivstoffsalg til veitrafikk er biodrivstoff. Norske krav til palmeolje gjorde biodrivstoffet HVO 2-3 kroner dyrere end diesel i 2017.
Gassdrevne kjøretøy kan gå på både naturgass og biogass, men har normalt en bensintank for start av motoren som backup. Biogass kan produseres av mange typer organisk materialet, blant annet organisk avfall.
I USA dyrkes mais, hvete og soyabønner til produksjon av biodrivstoff, mens man i Europa primært bruker rapsolje og olje fra andre frø. Andre kilder er avfall fra industri, landbruk og skogbruk, f.eks. avfallstre, halm, gjødsel, spillvann, avfall og matrester. 
Lagring av enkelte biodrivstoff er problematisk. For eksempel er biodiesel å betrakte som ferskvare og lagring av bioetanol representerer en større brannfare enn de petroleumsbaserte drivstoff den skal erstatte.

Klima

I prinsippet er biobrensler CO₂-nøytrale, fordi karbondioksid som frigis ved avbrenningen opprinnelig er blitt "trukket ut" av atmosfæren av levende planter. Det vil og slippes ut klimagasser ved dyrking/innsamling (drivstofforbruk til traktoren, lystgassutslipp pgs gjødseling etc), raffinering og transport av biodrivstoffet. Men selv når dette blir tatt inn i regnestykket vil biodrivstoff ha et betydelig lavere CO2-utslipp enn fossilt drivstoff (typisk rundt 70 % bioetanol og 60 % for biodiesel). I tillegg blir det sluppet ut CO2 når skogområder blir omgjort til landbruksarealer. Dette er et sentralt problem siden stimulering av etterspørselen etter biodrivstoff vil øke lønnsomheten ved jordbruk, ikke minst i land med mye regnskog. Økt avkastning på jordbruk kan føre til nedhugging av regnskog.
I Brasil har man siden 1980-tallet oppbygget en omfattende infrastruktur, til å fremstille etanol ut fra sukkerrør til bruk som brennstoff i biler, og dette har medvirket til at Brasil i dag er selvforsynt med energi.
Der forskes aktivt i å finne nye måter å utvinne biodrivstoff med høyt energiinnhold ut av billige organiske materialer, til erstatning for fossilt olje og naturgass.
Tarimfeltet

Tarimfeltet er et olje- og gassfelt i den autonome region Xinjiang i Folkerepublikken Kina. China National Petroleum Corporation (CNPC) begynte undersøkelsene av feltet i april 1989. I alle ni integrerte oljefelter der ble det funnet sammenlagt 26 strukturer med olje og naturgass. Produksjonen tok til i 1990. I 1996 ble sikre reserver oppgitt til over 400 millioner tonn, hvorav naturgass på 206,2 milliarder kubikkmeter.
Sean McDermott

Arsenal

McDermott ble en del av Arsenal's ungdomslag i 2009 etter å ha vært på prøvespill med klubben da han var 15 år i mai 2008.

Sandnes Ulf

Han signerte med Sandnes Ulf den 15. august 2012 etter at han ble fristilt fra kontrakten med Arsenal. Han hadde sin debut i Tippeligaen i en kamp mot Rosenborg 19. oktober 2012. 
Sommeren 2015 signerte han for Start i hjembyen Kristiansand.

Ullsensaker/Kisa

Etter ett år og ingen kamper på førstelaget til Start, gikk veien videre til Ullensaker/Kisa.

Kristiansund

Før 2017-sesongen signerte han for nyopprykkede Kristiansund. Han spilte sin første seriekamp 1. april mot Molde, som resulterte i et 0-1 tap på hjemmebane.

Dinamo București

18. januar 2019 skrev han under for den rumenske klubben Dinamo București. 28. februar 2019 forlot han Dinamo București.

Kristiansund

1. mars 2019 skrev han under en treårskonkrakt med Kristiansund.

Internasjonalt

McDermott har spilt flere kamper for Irlands aldersbestemte landslag.
Heshām Qandīl

Bakgrunn

Qandīl er utdannet ingeniør fra Universitetet i Kairo i 1984, og tok deretter en mastergrad ved Utah State University i 1988 og en doktorgrad i irrigasjon ved North Carolina State University i 1993. Fra 1999 til 2005 arbeidet han direkte under irrigasjonsminister Mahmoud Abou Zeid, blant annet med prosjektet Nile Basin Initiative, et regionalt samarbeidsprosjekt mellom Nil-landene for å samordne utnyttelsen av elven. Deretter jobbet han en periode for Den afrikanske utviklingsbanken i Tunisia med vannprosjekter.
I president Mohammed Mursis presidentprogram er forbedring av forbindelsene med de andre Nil-landene listet som et prioritert mål, og utpekelsen av Qandīl som statsminister den 26. juli kan sees som et ledd for å nå dette målet. Qandīl har imidlertid vært en relativt ukjent skikkelse i den egyptiske offentligheten, noe som gjorde at valget overrasket mange kommentatorer.

Heshām Qandīls regjering

Qandīl presenterte regjeringen sin den 2. august 2012, bestående av 35 statsrådsposter, en økning på seks i forhold til Kamal al-Ganzuris regjering. Qandīls regjering har blitt beskrevet som i hovedsak bestående av byråkrater og teknokrater, noe som kan skyldes at Egypt ikke hadde rukket å etablere en kultur for profesjonelle politikere i det relativt korte tidsrommet etter Den egyptiske revolusjonen, da politiske partier for første gang ble tillatt. Av regjeringens medlemmer var 29 partiløse, fire kom fra Det muslimske brorskapets Frihets- og rettferdighetsparti, én fra det moderate, islamistiske Al-Wasat-partiet og én fra det salafistiske Al-Nahda-partiet. Leder for Det øverste militærrådet, Mohamed Hussein Tantawi, som hadde sittet som forsvarsminister siden 1991, fikk opprinnelig fortsette som forsvarsminister, men han ble kastet ti dager senere. Regjeringen inneholdt to kvinner (Nagwa Khalil og Nadia Zakhari) og én koptisk kristen (Nadia Zakhari).
27. april

Navnedag

Charles, Charlotte, Lotte
Midland (Texas)

Midland er en by i Midland County i delstaten Texas i USA. Den hadde 94 996 innbyggere i 2000. Midland er det administrative sete (county seat) i Midland County. Byen produserer mye olje. Tidligere president George W. Bush kom fra Midland.
Tottieska huset

Tottieska huset, også kalt Tessinska huset, var en bygning i Baccus-kvartalet på Skeppsbron 20 i Stockholm. Bygningen ble revet i 1901.
Huset ble opprinnelig tegnet av Nicodemus Tessin d.e. som hans eget palass og ble oppført i 1674. På 1770-tallet og senere var kjøpmannsfamilien Tottie gjennom Anders Tottie (1739-1816) eier av eiendommen. Tottie hadde sammen med kjøpmannsfamilien Arfwedson gjennom Carl Kristoffer Arfwedson (1735-1826) handelshuset Tottie & Arfwedson i bygningen. Det var da Sveriges største handelshus. Gjennom inngifte var Tottie dessuten forbundet med slekten Hebbe og Küsel, som tilhørte den såkalte Skeppsbroadeln.
I 1901 ble huset revet for å gi plass for Brandstodsbolagets hus som ble tegnet av Isak Gustav Clason. Ved utformingen av det nye huset hadde Clason Tessins formspråk som forbilde. Det nye huset ble dog høyere og uten samme harmoniske proporsjoner som sitt forbilde.
Rivingen av Tessins palats har blitt kalt «vandalisme» av forfatterne av Boken om Gamla stan og årstallet 1901 og «Skeppsbrons olycksår». Samme år ble også Skeppsbron 8 revet.
Apostelbrødrene

Apostelbrødrene var et kristent inspirert ordenslignende fellesskap i Nord-Italia som fra omkring 1260 ble oppfattet som kjettersk av paven og som ble utsatt for forfølgelse.
Fellesskapets grunnlegger var Gerardo Segarelli, en enkel mann som var blitt influert av Joakim av Fiores tanker. Etter at Segarelli var blitt tatt til fange i 1294 og brent i Parma i år 1300, ble Fra Dolcino hans etterfølger. Grupperingen gikk under omkring år 1307.
Maxi Priest

Karriere

Maxi Priest ble født i Lewisham i London, og er nest yngst av en søskenflokk på 9. Foreldrene hans flyttet fra Jamaica til England for å skape flere muligheter for familien, og under oppveksten hørte han mye på gospel, reggae, R&B og popmusikk. Onklen hans, Jacob Miller, var et stort reggae ikon, og frontfigur i bandet Inner Circle. 
Priests musikk karriere startet da han begynte å synge på Sør-Londons reggae lydsystem Saxon Studio International. Han ga ut to album «You're Safe» (1985) og «Intentions» (1986), men hans første store album var den selvtitulerte «Maxi Priest» (1988), som sammen med hans coverversjon av Cat Stevens «Wild World», etablerte ham som en av de beste britiske reggae sangere noen gang.
Maxi Priest er en av kun to britiske reggae artister/band (sammen med UB40) som har en amerikansk Billboard nummer en plassering: «Close to You» i 1990. En duett med Roberta Flack, «Set the Night to Music», nådde den amerikanske Top Ten i 1991. Hans duett med Shaggy i 1996, «That Girl», ble også en hit i USA, den kom som nummer tjue.
I siste halvdel av sin karriere, har Priest foretrukket å arbeide sammen med andre artister, både etablerte og up-and-coming. Han har jobbet med Sly & Robbie, Shaggy, Beres Hammond, Jazzie B, Apache Indian, Roberta Flack, Shurwayne Winchester, [Shabba Ranks] og [Lee Ritenour].
Det ble rapportert i noen aviser i Birmingham-området, inkludert [Birmingham Mail] den 13. mars 2008, at Priest skulle erstatte [Ali Campbell] som den nye vokalisten i UB40, og at han hadde spilt inn en coverversjon av [Bob Marley]s «I Shot the Sheriff» med bandet, basert på informasjon fra anonym kilde nær bandet. Priest hadde blitt med UB40 på turné i 2007. En uttalelse fra bandets talsmann Gerard Franklyn konstaterer at «Maxi samarbeider med bandet i å spille inn materiale, men han vil ikke bli den nye vokalisten, som vil bli Duncan Campbell, broren til Ali og Robin Campbell. Han vil bare bli vist med dem for denne nye innspillingen».
Down in My Street

Down in My Street er et musikkalbum med Kai Eide, utgitt i 1978.
Skiskyting under Asiatiske vinterleker 2007

Skiskyting under Asiatiske vinterleker 2007. Skiskyting var en av flere sporter under de sjette Asiatiske vinterleker som ble arrangert i Changchun i Kina. Det var tre øvelser for menn og fire for kvinner. Konkurransene ble avviklet i perioden 29. januar til 2. februar 2007. Kina ble beste nasjon med fem gullmedaljer foran Japan og Kasakhstan med en hver.
Trapezius

Trapezius, trapesmuskelen eller kappemuskelen er en stor overfladisk muskel som strekker seg fra toppen av ryggraden/bunnen av kraniet og ned til starten av korsrygg-muskelen, som starter cirka midt på ryggen.
Friedrichstadt

Historie

Grunnsteinen til byens første hus ble lagt i 1621 etter ordre fra hertug Frederik III av Slesvig-Holsten-Gottorp. Frederik så under tredveårskrigen en mulighet for å oppbygge en by som kunne konkurrere med Hamburg om å være regionens førende handelsby. Han var inspirert av sin onkel og konkurrent kong Christian IV, som i 1617 med lignende motiver, hadde grunnlagt handelsbyen Glückstadt ved Elben. Frederik inviterte hollendere til å bosette seg, spesielt til de forfulgte remonstranter og ga dem religions- og tollfrihet i 20 år. Mange av de dem var velstående handelsmenn og håndverkere.
Byen ble bygget etter hollandsk forbilde med kanaler, gavelhus og en rettvinklet byplan. Det fremgår av byplanen at byen var tenkt som storby. I de første årene var nederlandsk offisielt språk i Friedrichstadt.

Kirker

Den evangeliske Sankt Christophoruskirken er oppført som en enskipet salskirke på 1600-tallet. Kirken rommer et barokkmaleri av Jürgen Ovens, en prekestol med figurer av Jesus og apostlene (fremstilt omkring 1600 i Flensburg), og en sengotisk marmordøpefont fra 1400-tallet. Bak kirken finnes graver for 24 danske soldater fra kampene ved Frederiksstad i 1850. Her holdes det gudstjeneste hver søndag.
Den katolske Sankt Knuds Kirke er fra 1853. Deler av inventaret er dog eldre. Der finnes det et gotisk kors fra 1230, en stående kristusfigur i barokkstil og apostelfigurer fra midten av 1600-tallet. Kirken ble i 2003 profanert. Katolikkene holder gudstjeneste én gang i måneden.
Remonstrantkirken er oppført i 1624. Etter tysk bombardement i 1850 ble kirken gjenoppbygd i 1852–54. Kirkerommet er enkelt og uten noen form for utsmykning. Frem til 1885 var kirkespråket utelukkende nederlandsk. Også remonstrantene holder gudstjeneste én gang  måneden.
Mennonitterkirken er oppført i 1626, og har ikke noe kirketårn. Kirkerommet er likesom Remonstranterkirken uten noen form for utsmykning. Mennonitterkirken brukes både av mennonitene og den lokale danske menigheten. Her holdes det dansk gudstjeneste hver søndag.
Den jødiske synagoge ble brent ned i 1838, men er siden gjenoppført og fungerer i dag som kulturhus. I dag er det ingen jødisk menighet i Friedrichstadt.
I gamle tider hadde også kvekerne og andre små trossamfunn egne menigheter i Friedrichstadt. Kvekernes forsamlingshus er oppført i 1677.
Skapelse (teologi)

Skapelse er den oppfatningen innen mange religioner og filosofiske lærer og systemer som anser at en enkelt gud eller flere guddommer er ansvarlig for universets tilblivelse. 
De fleste religioner har fortellinger som prøver å forklare hvordan verden ble til. Slike opprinnelses- eller skapelsesmyter representerer et forsøk på å gjøre universet forståelig i menneskelige begrep og forklare opprinnelse til alt. Gud(ene) har ofte menneskelige trekk i slike fortellinger, og skapelseshandlingen kan framstilles som en fødsel, en kamp mellom orden og kaoskrefter, eller som en byggeprosess. 
Den kristne skapelsesberetningen står først i Bibelen, én versjon i Første moseboks kapittel 1, og en annen versjon i kapittel 2. Det er også en tredje versjon av skapelsesberetningen i Salmenes bok kapittel 33 som ble skrevet før Mosebøkene.  Skapelsesberetningene i første Mosebok har ulike perspektiv på skapelsen av verden og dette har bidratt til en debatt om de skal forstås helt bokstavelig. Det er likevel enighet om at skapelsesberetningen er teologi, ikke naturvitenskap og den grunnleggende hensikten er å si at Gud skapte og hvorfor, men ikke nødvendigvis hvordan. 
I den kristne teologi er skapelsen svært sentralt, ikke bare fordi den er plassert først i Bibelen, men også fordi den gir tittelen til Gud som Skaper og opphavet til alle ting. Gud som Skaper viser til den første person i den kristne lære om den treenige Gud. Skapelsesteologi er en teologisk retning som spesielt tar utgangspunkt i verden som skapt av Gud og tolker verden og den kristne tro i dette perspektivet.

Skapelsen tidfestet

Biskop James Ussher (1580–1656) regnet ut at jorden skulle være skapt søndag 23. oktober 4004 f.Kr. Siden utregningen ble trykket i 1701-utgaven av King James' Bible, ble den nærmest enerådende. Ussher tok utgangspunkt i Bibelens kronologi og slektstavler. Høstjevndøgn ble tillagt særlig betydning, siden Edens hage da ville bugne av mat for Adam og Eva. Jorden måtte være skapt på en søndag, mente Ussher, for syvende dag ble da hviledagen, og hos jødene er det jo lørdag, sabbaten, som skal minne om skapelsen. Utregnet etter juliansk kalender, hadde året Jesus Kristus ble født, samme almanakk som året 4004 f.Kr. Tallet 4004 er nemlig delelig på 28, og det er 28 år mellom hver gang ukedagene faller på samme dato (solsyklusen).
Chisinau-pogromen

Kishinev-pogromen var en anti-jødisk pogrom som fant sted i Kishinev, hovedstaden i datidens Bessarabiaprovins i Russland (dagens Chișinău i Moldova), den 6. og 7. april 1903. 47 jøder ble drept, 92 alvorlig skadet og om lag 500 mindre skadet og over 700 hus plyndret eller ødelagt. Etter pogromen skjøt utvandringen til Palestina fart, i staten Israels historie benevnes det som andre aliyah.
Kråkesølv (band)

Biografi

Bandet har base i Bodø og medlemmene har vært knyttet til miljøet rundt kulturhuset Gimle og XRK, rockeklubben i Bodø.
Kråkesølv spilte sin første konsert på Kulturhuset Gimle i Bodø den 12. april 2008. 15. mai samme år spilte bandet inn en trespors demo på Hunstad Kultursenter i Bodø med låtene «Hell litervis med sand på timeglasset», «Hjørnebrikke» og «Blåe øya». Demoen ble lagt ut for fri nedlasting hos Plysjbyen Death Metal Distribution og på bandets MySpace-side. Demoen ble senere anammet av plateselskapet How is Annie Records og relansert som en selvtitulert digital EP for gratis nedlasting.
Bandet ble kjent gjennom P3-programmet Urørt og bransjefestivalen by:Larm. I november 2009 kom dets første album,  Trådnøsting som ble gitt ut på eget selskap. Albumet ble nominert i klassene popgruppe og årets nykommer under Spellemannprisen 2009. Sammen med John Olav Nilsen & Gjengen var Kråkesølv det mestspillende bandet i festival-Norge sommeren 2010.
I 2010 vant det Bigbangs demokonkurranse og fikk dermed spille inn sitt andre album i Bigbangs Grand Sport Studio med Øystein Greni som produsent. Albumet fikk tittelen Bomtur til jorda og ble gitt ut i november 2010 på Grand Sport Records. For albumet fikk bandetSpellemannprisen 2010 i klassen popgruppe.
Kråkesølv har ved flere anledninger vakt oppsikt for sine holdninger til musikkbransjen, for eksempel ved å legge ut albumet Trådnøsting for gratis nedlasting på The Pirate Bay, og senere for å ha takket nei til nominasjon til Statoil-stipendet på 800 000 kroner under by:Larm 2010.
Det tredje albumet, Alle gode ting, ble gitt ut i september 2012 med påfølgende turnévirksomhet. I desember 2012 sluttet trommeslager Thomas Litangen i bandet, og ble erstattet av Jørgen Smådal Larsen (tidligere The Spectacle, Lukestar).
Kråkesølv slapp sitt fjerde album, selvtitulerte Kråkesølv, 28. mars 2014.
Dansk Forfatterforenings H.C. Andersen Legat

Dansk Forfatterforenings H.C. Andersen Legat er et legat som blir delt ut av Dansk Forfatterforening til minne om og påskjønnelse av forfatteren H.C. Andersen. Det blir som regel utdelt rundt H.C. Andersens fødselsdag den 2. april. Det er Kulturministeriet som har stilt legatets beløp til rådighet for Dansk Forfatterforening. Legatet ble opprettet i 1955 i anledning av 150-årsjubileet for H.C. Andersens fødsel i 1805. 
Den første som fikk legatet var Karen Blixen.
Rocketboom

Rocketboom er en videologg med base i New York City i USA. Ifølge Startsiden.no sitt magasin Neste klikk har den over 30 000 faste seere. Konseptet er en daglig, gjennomsnittlig tre minutters «nyhetssending» bestående av både underholdning og nyheter. Temaer er lokalt stoff, teknologi og internettfenomener, kunst, samt internasjonale nyheter. Ifølge Rocketbooms nettsider baserer videologgen seg på lavkost-produksjon. Staben består ifølge Rocketbooms egen omtale av fire personer, hvor nyhetsoppleseren Amanda Congdon lenge var den mest kjente skikkelsen. I september 2006 kom et nytt anker på veven, britiske Joanne Colan. I tillegg til redaksjonelle bidragsytere har Rocketboom også tilknyttet seg korrespondenter i andre deler av USA, samt i Europa.
Også Norge har vært tema i vloggen. «Memorial day»-utgaven den 27. mai 2005 brakte et innslag om norske soldaters amatørvideoproduksjon i Kosovo, der soldatene hadde laget en musikkvideo som en versjon av The Beach Boys' sang «Kokomo».
Partido Independentista Puertorriqueño

Partido Independentista Puertorriqueño (PIP) (norsk: Puertoricanske Uavhengighetsparti; engelsk: Puerto Rican Independence Party) er et sosialdemokratisk parti, og et av de tre dominerende politiske partiene i Puerto Rico. (De andre er Partido Nuevo Progresista og Partido Popular Democratico). PIP ønsker at Puerto Rico skal løsrive seg fra USA og erklære selvstendighet.
Tarvelige, heslige og vemmelige

Handling

Filmen handler om en dysfunksjonell italiensk storfamilie på 20 personer som bor under trange kår i et fattigstrøk i Roma. Familien består av fire generasjoner og ledes av den tyranniske patriarken Giacinto som nettopp har mottatt et betydelig beløp med penger etter å ha mistet det ene øyet i en arbeidsulykke. Disse ønsker han ikke å dele med de andre, noe som blir en kilde til stadig konflikter. Når han tar seg en elskerinne utarter situasjonen ytterligere. Han blir utsatt for et komplott og forgiftet. Imidlertid klarer han å overleve og tar hevn over sin egen familie.
Don Quixote (album)

Don Quixote er et musikkalbum av Björn Afzelius, utgitt i 1988.
Ferdinandea cuprea

Utseende

Ferdinandea cuprea er en middelsstor, grå-grønn og svart flue, 10–13 millimeter lang. På ryggsiden av forkroppens overside går noen tydelige parallelle striper. Bakkroppen er mørk uten flekker eller tverrlinjer. Scutellum er grå-gult.
Ferdinandea cuprea kan minne on artene i slekten urteblomsterfluer, Cheilosia, men den den skiller seg fra disse fordi den er hårete på kroppen. Cheilosia-artene er «hårløse» og svarte. Ferdinandea cuprea og har et støvlag som dekker den svarte kroppsfargen og gjør at arten ser grønnlig-grå ut.

Levevis

Den voksne (imago) fluen flyr særlig på gress- og blomsterenger. Den besøker blomster eller sitter og soler seg.  Dersom været er bra, flyr de voksne fluene fra april til oktober.
Larvene tiltrekkes  utflytende sevje fra trær. Alle fluer gjennomgår en fullstendig forvandling, med et puppestadium mellom stadiet som larve og voksen.
Feide

En feide, også kjent i visse tilfeller som blodfeide, vendetta, klankrig, er en uenighet eller strid mellom to grupper, særlig familier, slekter eller klaner, eller mellom to personer.
I middelalderen var en feide en lokalt begrenset krigstilstand mellom fyrster, byer eller enkeltpersoner, f.eks. Grevefeiden. En rekke av islendingesagaene handler om slektsfeider. Et alternativ til feideføring var blodpenger (eller mannebot), hvor drapsmannen betalte penger til den dreptes familie for å avverge blodhevn.
Feider forekommer fortsatt mellom slekter eller andre grupper i visse kulturer, der det også finnes faste sedvaner og regler for hva som utløser en feide, hvordan det føres og endes.
Mapai

Mapai (hebraisk: מפא"י, et akronym for Mifleget Poalei Eretz Yisrael (מפלגת פועלי ארץ ישראל)) var et venstrevendt politisk parti i Israel, og en av de største gruppene innen israelsk politikk frem til det slo seg sammen med flere partier og dannet Arbeiderpartiet.
Vømmølgutan

Vømmølgutan er et norsk band som ble stiftet mars, 1985. De ble stiftet i Helgådalen i Verdal kommune.

Single

På Vømmølfestival. (Utgitt, Mai 2008)
Diagonallmenningen

Snirckel & Blæk

Snirckel & Blæk er en fiktiv butikk i bok- og filmserien Harry Potter, skrevet av J.K. Rowling. Butikken inneholder Galtvortbøker, og ting som studentene trenger til forskjellige fag.Utvalget varierer endel fra år til år. I tillegg til å selge Galtvortbøker selger butikken også andre bøker til magiske entusiaster. 
I bok nummer 2: Harry Potter og mysteriekammeret hadde butikken besøk av Gyldenprinz Gulmedal, daværende lærer i faget forsvar mot svartekunster.
I bok nummer 3: Harry Potter og Fangen fra Azkaban solgte bokhandlen en livsfarlig bok til studentene ved Galtvort, Monsterboka om Monstre. Denne boka var en veldig aggressiv bok, når studentene skulle åpne boka begynte den nemlig å bite. Og det var derfor ikke noen ære for butikken å selge denne voldelige boka.

Borgia og Brust

Borgia og Brust er liten butikk i Spindelsmuget, som blir først nevnt i bok 2 (Harry Potter og Mysteriekammeret), da Harry ved et uhell lander i feil peis med flumpulver. Butikken selger svarte-saker som innskrumpede hoder, forheksede smykker og et forsvinningsskap som er koblet til Galtvort.
Miseria Venster (mor til Voldemort) solgte en gang et halskjede som hadde tilhørt Salazar Smygard til denne butikken for en latterlig lav pris. Senere begynte Tom Venster (Voldemort) å jobbe der, men sluttet etter kort tid og forsvant.